Update: 9:38AM E SA dua na veivuke levu e ratou mai sainitaka qo na baqe na BSP e na vuku ni nodratou sa na solia tiko na dinau vei ira na dauteitei e na colo kei Viti Levu.
E vakaraitaka na veika oqo ko Isikeli Taoi na manidia ka qarava na taudaku ni koro levu ena nodratou sa na cakacaka vata kei na soqosoqo ni Partners in Community Development Fiji (PCDF).
E rau sa mai sainitaka na veidinadinati qo na baqe na BSP kei na PCDF e na macawa sa oti e na vuku ni veiqaravi vei ira na na 25 na dauteitei e na colo kei Viti Levu.
E kaya o Taoi ni sa na vakuria na vuli sa vakayacori tiko mai vei ira na dauteitei e na tikina o Savatu mai Ba, Nadrau mai Navosa kei Nabobouco mai Naitasiri.
Keitou na vosa ka caka vuli vei ira na dauteitei qo e na vuli ni kena maroroi na i lavo ia, na kena soli na dinau vei ira na dauteitei e na muri tiko ga na sala keitou sa veivosaki kina, e kaya o Taoi.
E tomana o Taoi ni na vakatau tiko mai vei ratou na tabana ni PCDF na kena soli na dinau vei ira na dauteitei oya e na kena laurai na veika era teivaka tiko kei na veika esa rawati taumda.
Na neitou na solia na i lavo e sa na waraki ga na macala ni veika e ratou raica mai na tabana ni PCDF vei ira na dauteitei , e kaya o Taoi.
E tomana o Taoi ni sa tiko talega na nodratou nakinaki na kena vakateitei na veivuke qo kina veivanua tale eso ke sa laurai na toso ni veiqaravi qo.
E vakaraitaka o Tevita Ravumaidama na dairekita ni soqosoqo qo ni PCDF ni sa yabaki rua na vakatovotovo ni tei kakana draudrau qo e na loma ni veitikina ena colo.
E tomana ka kaya ni sa laurai ni vinaka sara na veika e basika mai vei ira na dauteitei qo ka vakavotukanataki na sasaga yaga qo.
Na vakatovotovo q,o oya na kena teivaki na tomata, broccoli, zucchini, capsicum, na kaveti kei na celery, e kaya o Ravumaidama.
E kuria e na nona vakamacala o Ravumaidama ni sa lako vinaka sara tiko na teitei vakabibi e na kena laurai ni gauna e leqa mada ga kina na tomata ena noda vanau se sa oti na gauna ni kena teivaki, ia, e na loma ni colo e bula ka vua vinaka ga kina na tomata ka ni veiganiti na draki e tiko kina.
Qo e dua na ka e sa laurai na vinaka ni teivaki ni kakana draudrau ena loma ni vanua, ka sa tiko na vakanananu ni na vakatetei na vakatovotovo qo ki na vica tale na veitikina e na colo kei Viti Levu.
E kaya o Ravumaidama ni sa tiko na nodratou cakacaka vata kei na tabana ni teitei ka vukea cake na vakarawarawataki ni sasaga yaga qo.
Ena yabaki sa oti e a rawata e dua na dauteitei mai Nadarivatu e $10,000 na dola e na nona volitaka na nona tomata e na gauna e leqa kina na bula ni tomata e na vanua bucabuca e noda vanua, e kaya o Ravumaidama.
E dua talega na yaga ni veiqaravi qo e na neitou na vakasaqara na makete me na volitaki kina na kakana draudrau kei na nodra vakavulici na kena teivaki kei na kena tamusuki me maroroi vinaka talega na kena i tei.
Au vakavinavinaka vakalevu vei ratou na BSP Bank ena nodratou veitokoni ena kena vukei na dauteitei ena loma ni vanua, e kaya o Ravumaidama.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn